**INDOKOLÁS-HATÁSVIZSGÁLAT**

Indokolási kötelezettség a jogalkotásról szóló 2010. évi CXXX. törvény 18. § alapján:

*"18. §**(1) A jogszabály tervezetéhez a jogszabály előkészítője indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait.*

**A rendeletalkotás indoka:** Az anyakönyvi eljárásról szóló 2010. évi I. törvény (továbbiakban: At.) 27. § (2) bekezdésének és 39. § (2) bekezdésének módosításával 2020. 02. 01. napjától megszűnik a vasárnapi napon történő házasságkötésre, valamint a bejegyzett élettársi kapcsolat létesítésére vonatkozó lehetőség.

Az At. 96. §-a értelmében a települési önkormányzat rendeletben határozhatja meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése engedélyezésének szabályait, valamint a többletszolgáltatás ellentételezéseként fizetendő díj mértékét.

Sárkeszi Község Önkormányzat képviselő-testülete a 9/2017. (VI. 29.) önkormányzati rendeletében rendelkezett a hivatali helyiségen kívüli, valamint a hivatali munkaidőn kívül történő házasságkötés engedélyezésének szabályairól, és a többletszolgáltatás ellentételezéseként az önkormányzat, valamint az anyakönyvvezető részére fizetendő díj mértékéről.

Az At. hivatkozott módosítására tekintettel szükségessé vált a rendelet felülvizsgálata és módosítása.

A rendeletalkotás célja: Az At. megváltozott szabályainak való megfelelés.

**Részletes indokolás:**

1. § Az Alaprendelet módosítását tartalmazza, melynek eredményeként beépítésre kerül az alaprendeletbe a 2/A. §, ami a házasságkötés létesítésének időpontjára vonatkozó rendelkezést tartalmazza.
2. § A hatályba léptető rendelkezéseket tartalmazza. A rendelet az At. módosításával egy időben 2021. február 1-én lép hatályba, azzal, hogy a rendelkezéseit a hatálybalépést követően benyújtott házasságkötési szándék esetén kell alkalmazni.

Előzetes hatásvizsgálat a jogalkotásról szóló 2010. évi CXXX. törvény 17. § alapján:

*"17. §**(1) A jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a Kormány által előterjesztendő törvényjavaslat, illetve kormányrendelet esetén a Kormányt, önkormányzati rendelet esetén a helyi önkormányzat képviselő-testületét tájékoztatni kell. Miniszteri rendelet rendelkezhet úgy, hogy az általa meghatározott esetben a közjogi szervezetszabályozó eszköz előkészítője előzetes hatásvizsgálatot végez.*

*(2) A hatásvizsgálat során vizsgálni kell*

*a) a tervezett jogszabály valamennyi jelentősnek ítélt hatását, különösen*

*aa) társadalmi, gazdasági, költségvetési hatásait,*

*ab) környezeti és egészségi következményeit,*

*ac) adminisztratív terheket befolyásoló hatásait, valamint*

*b) a jogszabály megalkotásának szükségességét, a jogalkotás elmaradásának várható következményeit, és*

*c) a jogszabály alkalmazásához szükséges személyi, szervezeti, tárgyi és pénzügyi feltételeket."*

**a) A tervezett jogszabály valamennyi jelentősnek ítélt hatása, különösen**

aa) társadalmi, gazdasági hatása: nem számolunk

ab) környezeti és egészségi következményei: nem számolunk

ac) adminisztratív terheket befolyásoló hatásai: az adminisztratív terhek tekintetében nem eredményez változást. A településen eddig sem került sor vasárnap házasságkötésre. A hivatali időn kívüli házasságkötések jellemzően szombati napokon kerültek megtartásra.

b) A jogszabály megalkotásának szükségessége, a jogalkotás elmaradásának várható következményei: Az At. megváltozott szabályainak történő megfelelés.

c) A jogszabály alkalmazásához szükséges személyi, szervezeti, tárgyi és pénzügyi feltételek: Különös feltételek nincsenek, illetőleg rendelkezésre állnak.